Source: http://rsvb.sk/spotrebitelska
Timestamp: 2018-06-23 19:30:42+00:00
Document Index: 1641659

Matched Legal Cases: ['súd ', '§ 3', '§ 4', '§ 5', '§ 6', '§ 10', '§ 3', 'súd ', 'súd ', 'súd ', 'súd ', 'súd ', 'súd ', 'súd ']

Spotrebitelska
Úvod k spotrebiteľskej arbitráži
Základným predpokladom pre využitie rozhodcovského konania je uzatvorená zmluva alebo rozhodcovská doložka o tom, že prípadný majetkový spor sa nebude riešiť pred všeobecným súdom, ale pred rozhodcovským súdom. Znenie rozhodcovskej zmluvy a rozhodcovskej doložky nájdete v sekcii rozhodcovská zmluva.
Všetci rozhodcovia pôsobiaci na Rozhodcovskom súde v Bratislave sa funkciu rozhodcu rozhodcovského súdu zaviazali vykonávať v súlade so zákonom, nestranne a s odbornou starostlivosťou tak, aby bola zabezpečená spravodlivá ochrana práv a oprávnených záujmov účastníkov a aby nedochádzalo k porušovaniu ich práv a právom chránených záujmov a aby sa práva na ich úkor nezneužívali. Rozhodcovia sú zároveň znalí procesného práva a predchádzajú procesnoprávnym pochybeniam.
Zoznam rozhodcov vedie predseda súdu a je možné do neho nahliadať v sídle rozhodcovského súdu.
V súčasnosti pôsobí na našom rozhodcovskom súde 6 rozhodcov.
V Zozname rozhodcov pre spotrebiteľské spory RSvB na základe rozhodnutia predsedu RSvB sú zapísaní títo rozhodcovia:
JUDr. Bc. Martin Kulhánek
do 13.12.2021
Rozhodcovského súdu v Bratislave
zriadeného pri Asociácii pre rozhodcovské konanie
(ďalej len "Štatút")
1. Asociácia pre rozhodcovské konanie, IČO: 45744564, sídlom Hlavné námestie 3, Bratislava, zriaďuje Rozhodcovský súd v Bratislave zriadený pri Asociácii pre rozhodcovské konanie (ďalej len „RSvB").
2. RSvB je stálym rozhodcovským súdom zriadeným v súlade so zákonom č. 244/2002 Z. z., o rozhodcovskom konaní (ďalej len „ZoRK“) a so zákonom č. 335/2014 Z. z., o spotrebiteľskom rozhodcovskom konaní (ďalej len „ZoSRK“).
3. RSvB je nezávislým stálym rozhodcovským súdom zriadeným na účely rozhodovania sporov z tuzemských a medzinárodných obchodnoprávnych a občianskoprávnych vzťahov vrátane vzťahov spotrebiteľských, ohľadom ktorých možno uzatvoriť dohodu o urovnaní vrátane sporov o určení, či tu právo alebo právny vzťah je alebo nie je (vecná pôsobnosť).
4. RSvB nemá právomoc rozhodovať spory o vzniku, zmene alebo zániku vlastníckeho práva a iných vecných práv k nehnuteľnostiam, spory o osobnom stave, spory súvisiace s núteným výkonom rozhodnutí a spory, ktoré vznikli v priebehu alebo súvisia s konkurzným a reštrukturalizačným konaním.
Organizačnú štruktúru RSvB tvoria:
a) predseda a predsedníctvo (§ 3)
b) sekretariát (§ 4)
c) rozhodcovia (§ 5)
d) plénum rozhodcov (§ 6)
Predseda a predsedníctvo
1. Predseda je menovaný zriaďovateľom.
2. Predsedníctvo je trojčlenné; okrem predsedu ho tvoria ďalší dvaja členovia, ktorí sú tiež menovaní zriaďovateľom.
3. Predseda má v rámci svojej pôsobnosti najmä povinnosť
a) viesť Zoznam rozhodcov RSvB,
b) ustanoviť rozhodcu, viacerých rozhodcov alebo náhradného rozhodcu pre konkrétny spor; predseda môže ustanoviť za rozhodcu alebo náhradného rozhodcu aj seba,
c) zapisovať a vyškrtávať jednotlivých rozhodcov zo Zoznamu rozhodcov RSvB,
d) vykonávať prešetrovanie sťažnosti na postup rozhodcu,
e) vykonávať činnosti zverené do pôsobnosti predsedu stáleho rozhodcovského súdu príslušnými ustanoveniami právnych predpisov,
f) rozhodovať o námietke predpojatosti proti rozhodcovi.
4. Predsedníctvo má v rámci svojej pôsobnosti najmä povinnosť
a) prešetrovať sťažnosť na postup rozhodcu vrátane oznámenia výsledku prešetrenia, ak bol rozhodcom ustanovený predseda,
b) na návrh predsedu vytvárať opatrenia na zabezpečenie odbornej úrovne rozhodcov a systematické odstraňovanie a nápravu nedostatkov vyplývajúcich z disciplinárnych konaní a konaní o zrušenie rozhodcovských rozsudkov,
c) vypracovávať výkladové stanoviská k rozhodnutiam vo veciach disciplinárneho konania proti rozhodcom a rozhodnutiam o zrušení rozhodcovského rozsudku; v stanovisku predsedníctvo identifikuje spornú otázku, zaujme k nej stanovisko a odporučí ďalší postup a postup nápravy, zároveň odporučí predsedovi konkrétny postup na odstránenie predmetných nedostatkov.
5. Výkonom svojej pôsobnosti môže predseda v prípade potreby poveriť člena predsedníctva, výkonom čiastkových úloh môže poveriť pracovníka sekretariátu.
1. Sekretariát je administratívnym orgánom RSvB a na základe pokynov predsedníctva a jednotlivých rozhodcov vykonáva jednotlivé úkony súvisiace s rozhodcovským konaním.
2. Sekretariát tvoria osoby, ktoré sú v pracovnom alebo obdobnom pomere ku zriaďovateľovi RSvB alebo k členovi zriaďovateľa (ďalej len „pracovníci sekretariátu“). Pracovník sekretariátu je povinný zachovávať mlčanlivosť o všetkých skutočnostiach, o ktorých sa v súvislosti s rozhodcovským konaním dozvedel.
1. Rozhodcom sa môže stať každá fyzická osoba, ktorá spĺňa požiadavky podľa zákona a je zapísaná do Zoznamu rozhodcov RSvB.
2. O zápise rozhodcu do Zoznamu rozhodcov RSvB rozhoduje predseda. Predseda zapíše do Zoznamu rozhodcov RSvB výlučne osobu, ktorá je vzhľadom ku svojim skúsenostiam, odbornému a morálnemu profilu zárukou korektného a zodpovedného vedenia rozhodcovského konania.
Plénum rozhodcov
1. Plénum rozhodcov tvoria všetci rozhodcovia zapísaní v Zozname rozhodcov RSvB. Zasadnutie pléna zvoláva a riadi predseda RSvB, prípadne ním poverený člen predsedníctva alebo ním poverený rozhodca.
2. Plénum rozhodcov odporúča zriaďovateľovi zmeny rokovacieho poriadku a diskutuje odborné právne otázky týkajúce sa rozhodovania RSvB, legislatívy a judikatúry súdov.
Zoznam rozhodcov vedie predseda RSvB. Zoznam je verejne prístupný na RSvB a na jeho webovom sídle.
Spôsob prideľovania vecí rozhodcom
1. Predseda ustanoví rozhodcu tak, aby predišiel konfliktu záujmov rozhodcu a prieťahom v rozhodcovskom konaní, pričom prihliada k znalostiam a skúsenostiam konkrétneho rozhodcu vzhľadom k predmetu sporu a k vyťaženosti rozhodcu.
2. Predseda oznámi rozhodcovi pridelenie veci a požiada ho o prijatie funkcie rozhodcu. Rozhodca je povinný bezodkladne, najneskôr však do troch dní od oznámenia, funkciu písomne prijať, alebo ustanovenie odmietnuť.
Postup pri prešetrovaní sťažností
1. V prípade, že účastník konania podá predsedovi sťažnosť na postup rozhodcu v rozhodcovskom konaní (ďalej len „sťažnosť“), predseda je povinný zabezpečiť riadne a včasné prešetrenie sťažnosti a vyvodiť následné systematické opatrenia na odstraňovanie a nápravu nedostatkov vyplývajúcich zo zistení pri prešetrovaní sťažnosti.
2. Prešetrovaním sťažnosti predseda zisťuje skutočný stav veci a zákonnosť postupu rozhodcu v rozsahu podanej sťažnosti. Za tým účelom je predseda oprávnený nahliadať do spisu, ktorého sa sťažnosť týka a vyzvať rozhodcu, aby sa k veci v primeranej lehote písomne vyjadril.
3. Sťažnosť je prešetrená spísaním zápisnice o prešetrení sťažnosti a priebehu jej prešetrovania. Ak predseda zistí porušenie povinností rozhodcu, vyhodnotí sťažnosť ako opodstatnenú a v súčinnosti s predsedníctvom príjme vhodné opatrenia zamerané na nápravu zistených nedostatkov; ak postup rozhodcu alebo porušenie povinností rozhodcu zakladá disciplinárne previnenie, predseda podá návrh na začatie disciplinárneho konania.
4. Predseda je povinný výsledok prešetrenia sťažnosti a prijaté opatrenia oznámiť sťažovateľovi a Ministerstvu spravodlivosti SR najneskôr do dvoch mesiacov od doručenia sťažnosti; oznámenie obsahuje aj odôvodnenie vyhodnotenia sťažnosti a Ministerstvu spravodlivosti SR sa vždy poskytne aj zápisnica o prešetrení sťažnosti a priebehu jej prešetrovania.
Tento Štatút nadobúda účinnosť dňom jeho zverejnenia v Obchodnom vestníku.
V Bratislave dňa 1. 1. 2015
Asociácia pre rozhodcovské konanie
(ďalej len "Rokovací poriadok")
1. Asociácia pre rozhodcovské konanie, IČO: 45744564, sídlom Hlavné námestie 3, Bratislava, vydáva v zmysle ust. § 10 ods. 3 zákona č. 335/2014 Z. z., o spotrebiteľskom rozhodcovskom konaní (ďalej len „ZoSRK“) tento RP, ktorým sa riadi spotrebiteľské rozhodcovské konanie (ďalej len „rozhodcovské konanie") vedené pred Rozhodcovským súdom v Bratislave zriadenom pri Asociácii pre rozhodcovské konanie (ďalej len „RSvB").
2. Spotrebiteľským sporom je spor medzi dodávateľom a spotrebiteľom vyplývajúci zo spotrebiteľskej zmluvy alebo súvisiaci so spotrebiteľskou zmluvou.
3. RSvB pri rozhodovaní spotrebiteľských sporov kladie dôraz na ochranu spotrebiteľa a jeho oprávnených záujmov. Ustanovený rozhodca je pri rozhodovaní spotrebiteľských sporov povinný dodržovať všetky právne predpisy na ochranu spotrebiteľa a rozhodcovský rozsudok náležite odôvodniť.
4. RSvB a ustanovení rozhodcovia sú v rozhodcovskom konaní povinní postupovať podľa tohto RP a príslušných ustanovení ZoSRK.
1. Rozhodcovské konanie sa začína doručením žaloby na RSvB.
2. Po doručení žaloby je postupom podľa ust. § 3 ustanovený jeden rozhodca alebo viacerí rozhodcovia.
3. Žaloba musí mať všetky náležitosti stanovené právnymi predpismi, pokiaľ je to možné s uvedením telefonických a e-mailových kontaktov všetkých účastníkov a ich zástupcov. Žaloba s prílohami sa podáva v počte o jeden väčšom, ako je uvedený počet adries na doručovanie žalovaných.
1. Rozhodcu alebo viacerých rozhodcov pre konkrétny spor ustanovuje predseda RSvB bez zbytočného odkladu po doručení žaloby z osôb zapísaných v Zozname rozhodcov RSvB, ktorí majú oprávnenie rozhodovať spotrebiteľské spory. Predseda RSvB postupuje podľa predchádzajúcej vety aj pri ustanovení náhradného rozhodcu alebo v prípadoch zániku funkcie rozhodcu.
2. Ustanovenie rozhodcu aj náhradného rozhodcu musí byť oznámené účastníkom pri najbližšom úkone vo veci.
3. Ak sa účastníci rozhodcovského konania v rozhodcovskej zmluve výslovne nedohodli na počte rozhodcov, v rozhodcovskom konaní rozhoduje jeden rozhodca.
Odvolanie rozhodcu
1. Rozhodcu alebo viacerých rozhodcov ustanovených v konkrétnom spore odvoláva predseda RSvB z dôvodov stanovených zákonom.
2. Odvolanie rozhodcu musí byť oznámené účastníkom najneskôr pri najbližšom úkone vo veci.
Námietka voči rozhodcovi
1. Účastník rozhodcovského konania má za zákonom stanovených podmienok právo po oznámení ustanoveného rozhodcu uplatniť voči osobe rozhodcu námietku predpojatosti. Účastník je povinný námietku oznámiť písomne a uviesť konkrétne dôvody, pre ktoré predpojatosť rozhodcu namieta.
2. V prípade, že sa rozhodca, voči ktorému bola námietka vznesená, funkcie nevzdá, o námietke rozhodne predseda RSvB uznesením do 30 dní od jej doručenia.
3. Predseda RSvB za účelom rozhodnutia o námietke vyzve ustanoveného rozhodcu do 3 dní od doručenia námietky, aby sa v lehote 15 dní k námietke vyjadril. Po doručení vyjadrenia ustanoveného rozhodcu k námietke, predseda RSvB námietke vyhovie alebo ju zamietne. Uznesenie o vyhovení alebo o zamietnutí námietky predseda RSvB doručí účastníkom aj rozhodcovi; uznesenie musí byť riadne odôvodnené.
1. Rozhodcovské konanie sa uskutočňuje v sídle RSvB.
2. Ak sa tým nesťaží právo účastníka konania na prístup k súdu, RSvB môže uskutočniť jednotlivé úkony na mieste, ktoré považuje za vhodné, najmä na vypočutie svedkov, znalcov alebo účastníkov rozhodcovského konania, preskúmanie tovaru, majetku alebo listín.
1. Spotrebiteľ má právo na vedenie rozhodcovského konania v slovenskom jazyku, a ak je to pre spotrebiteľa prijateľné, v jazyku, v ktorom je vyhotovená spotrebiteľská rozhodcovská zmluva, alebo v jazyku, v ktorom obvykle rokoval s dodávateľom. V ostatných prípadoch sa koná v jazyku, o ktorom rozhodol RSvB, ak sa na jazyku rozhodcovského konania pred súdom nedohodli účastníci rozhodcovského konania.
2. RSvB môže nariadiť, aby bol ku každej listine priložený úradný preklad do jazyka podľa odseku 1.
1. Ak by predmet sporu, ktorého sa návrh na začatie zmierovacieho konanie týka, mohol spadať pod právomoc RSvB, na žiadosť účastníka je možné viesť zmierovacie konanie. Platná rozhodcovská zmluva sa nevyžaduje.
2. Doručený návrh na začatie zmierovacieho konania RSvB pošle účastníkovi, proti ktorému smeruje a vyzve ho, aby sa k podanému návrhu do 30 dní písomne vyjadril a uviedol, či súhlasí s návrhom zmieru v ňom obsiahnutým, alebo či navrhuje iný spôsob zmierneho vyriešenia sporu.
3. RSvB určí čas a miesto ústneho konania tak, aby sa uskutočnilo do troch mesiacov od doručenia návrhu na začatie zmierovacieho konania. Ústne konanie sa môže uskutočniť len v prítomnosti všetkých účastníkov. Ak sa nedostaví ktorýkoľvek z účastníkov, RSvB uznesením konštatuje, že sa zmier nedosiahol.
4. RSvB pôsobí na účastníkov, aby uzatvorili zmier. Ak je z prednesov účastníkov zrejmé, že ich stanoviská k uzatvoreniu zmieru nesmerujú, predloží im RSvB vlastný návrh na uzatvorenie zmieru. Ak sa vo veci dosiahne zmier, vypracuje sa jeho zápis, ktorý podpíšu strany a ustanovený rozhodca. Na žiadosť všetkých strán, ak existuje platná rozhodcovská zmluva alebo ak sa účastníci dohodnú na právomoci RSvB počas konania, rozhodca vydá dohodnutý zmier vo forme rozhodcovského rozsudku o dohodnutých podmienkach.
5. Uzatvorením zmieru alebo konštatovaním o tom, že zmier nebol dosiahnutý, sa zmierovacie konanie končí.
Postup v rozhodcovskom konaní
1. RSvB postupuje v konaní podľa zákona a v rámci možností sa vždy pokúsi účastníkov rozhodcovského konania doviesť ku zmieru.
2. Po začatí rozhodcovského konania RSvB preskúma, či rozhodcovská zmluva zakladá jeho právomoc. Ak dospeje k záveru, že nemá právomoc rozhodovať vo veci samej, uznesením rozhodcovské konanie zastaví. V opačnom prípade bez zbytočného odkladu pristúpi k ďalšiemu postupu vo veci.
1. RSvB vydá rozhodcovský rozsudok:
a) ak rozhoduje o veci samej,
b) na základe zmieru uzavretého účastníkmi rozhodcovského konania.
2. Ak RSvB nerozhoduje rozhodcovským rozsudkom, rozhoduje rozhodcovským uznesením. Rozhodcovským uznesením sa rozhoduje najmä o podmienkach rozhodcovského konania, o zmene alebo doplnení žaloby alebo žalobnej odpovede, o právomoci na rozhodnutie vo veci samej, o zastavení rozhodcovského konania, ako aj o veciach, ktoré sa týkajú vedenia rozhodcovského konania.
Trovy rozhodcovského konania a ich náhrada
1. Trovy rozhodcovského konania sú hotové výdavky účastníkov rozhodcovského konania a ich zástupcov, trovy vykonania dôkazov, poplatky za rozhodcovské konanie, znalečné, tlmočné a odmena za zastupovanie, ak je zástupcom advokát.
2. Účastníkovi rozhodcovského konania, ktorý mal vo veci plný úspech, súd prizná náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal.
3. Ak mal účastník rozhodcovského konania vo veci úspech len čiastočný, súd náhradu trov pomerne rozdelí, prípadne vysloví, že žiadny z účastníkov rozhodcovského konania nemá na náhradu trov právo.
4. Trovy konania, ktoré je povinný znášať spotrebiteľ, nesmú byť neprimerané; primeranosť sa posudzuje najmä s ohľadom na istinu uplatňovaného nároku. Poplatok za spotrebiteľské rozhodcovské konanie priznaný úspešnému účastníkovi v rámci trov konania nesmie prevýšiť výšku poplatku, ktorý možno vyrubiť v súdnom konaní podľa osobitného predpisu.
5. Ak sú tu dôvody hodné osobitného zreteľa, stály rozhodcovský súd výnimočne náhradu trov konania celkom alebo sčasti neprizná. Stály rozhodcovský súd prihliadne najmä na okolnosti, či účastník rozhodcovského konania, ktorému sa priznáva náhrada trov konania, uviedol skutočnosti a dôkazy pri prvom úkone, ktorý mu patril; to neplatí, ak účastník rozhodcovského konania nemohol tieto skutočnosti a dôkazy uplatniť. Ak sú trovy konania v drobných sporoch podľa osobitného predpisu neprimerané voči pohľadávke, môže ich stály rozhodcovský súd nepriznať alebo znížiť.
6. Ak stály rozhodcovský súd rozhodcovské konanie zastaví z dôvodu nedostatku právomoci rozhodovať, neprizná žiadnemu účastníkovi náhradu trov konania.
1. Za činnosť náleží RSvB odmena vo forme poplatku. V prípade, že je žalobcom spotrebiteľ, povinnosť zaplatiť poplatok za rozhodcovské konanie mu nevzniká.
2. Poplatok za spotrebiteľské rozhodcovské konanie RSvB činí 3 % z hodnoty predmetu sporu, minimálne však 16,50 eur.
3. Povinnosť zaplatiť poplatok za rozhodcovské konanie vzniká žalobcovi, ak nie je spotrebiteľ, dňom doručenia žaloby na RSvB.
4. Pokiaľ nie je možné určiť výšku poplatku z hodnoty predmetu sporu, je žalobca povinný zaplatiť poplatok vo výške 500 eur.
5. Zaplatený poplatok za rozhodcovské konanie sa nevracia.
6. Pred úplnou úhradou poplatku za rozhodcovské konanie nie je RSvB povinný vo veci konať a rozhodovať.
Poplatok za zmierovacie konanie
1. Povinnosť zaplatiť poplatok za zmierovacie konanie vzniká účastníkovi, ktorý návrh podal, dňom doručenia návrhu na RSvB. V prípade, že je navrhujúcim účastníkom spotrebiteľ, povinnosť zaplatiť poplatok mu nevzniká.
2. Poplatok za zmierovacie konanie činí 4 % z hodnoty predmetu sporu, minimálne však 100 eur.
3. Zaplatený poplatok za zmierovacie konanie sa nevracia.
Spoločné ustanovenia k poplatkom
1. Všetky platby podľa RP sa hradia RSvB, a to bezhotovostne na účet č. 4020970256 / 7500, IBAN: SK37 7500 0000 0040 2097 0256, CEKO (SWIFT): CEKOSKBX, vedený u ČSOB, a. s. Variabilný symbol platby tvorí spisová značka veci (bez lomky), ktorej sa platba týka. Iný spôsob platby, je vylúčený a nie je považovaný za platbu podľa RP.
2. Výpočet poplatkov a hotových výdavkov sa zaokrúhľuje na celé eurá nahor.
3. K vyššie uvedeným poplatkom sa v prípade, že sa zriaďovateľ stane platiteľom dane z pridanej hodnoty, pripočíta príslušná sadzba dane z pridanej hodnoty.
1. Ak niektorú otázku v rozhodcovskom konaní nemožno riešiť podľa tohto RP, použijú sa ustanovenia ZoSRK a všeobecného predpisu o konaní pred súdmi.
2. Tento RP nadobúda účinnosť dňom jeho zverejnenia v Obchodnom vestníku.
V Bratislave dňa 27. 5. 2015
Podmienkou pre riešienie sporu v rozhodcovskom konaní pred rozhodcovským súdom je uztvorenie spotrebiteľskej rozhodcovskej zmluvy medzi zmluvnými stranami.
Nižšie uvádzame základné informácie pre spotrebiteľa týkajce sa spotrebiteľského rozhodcovského konania vedeného pred Rozhodcovským súdom pri Asociácii pre rozhodcovské konanie
Rozhodcovský súd v Bratislave zriadený pri Asociácii pre rozhodcovské konanie rozhoduje na základe týchto právnych predpisov:
Úplné znenie zákona č. 244/2002 Z. z., o rozhodcovskom konaní
Úplne znenie zákona č. 335/2014 Z.z., o spotrebiteľskom rozhodcovskom konaní
Rokovací poriadok pre spotrebiteľské rozhodcovské konanie vrátane sadzobníka poplatkov a pravidiel, na základe ktorých sa rozhoduje o trovách spotrebiteľského rozhodcovského konania
Úplne znenie Rokovacieho poriadku pre spotrebiteľské rozhodcovské konanie vrátane sadzobníka poplatkov a pravidiel, na základe ktorých sa rozhoduje o trovách spotrebiteľského rozhodcovského konania z 10.11.2017
Úplne znenie Štatútu z 10.11.2017 Správa o činnosti Rozhodcovského súdu v Bratislave zriadeného pri Asociácií pre rozhodcovské konanie za rok 2015 Správa o činnosti Rozhodcovského súdu v Bratislave zriadeného pri Asociácií pre rozhodcovské konanie za rok 2016 Správa o činnosti Rozhodcovského súdu v Bratislave zriadeného pri Asociácií pre rozhodcovské konanie za rok 2017